Canllawiau ar gyfer cwblhau Cynllun Asesu a Rheoli Risg Bioddiogelwch Rhywogaethau Estron Morol CNC

Mae’r ddogfen hon yn rhoi arweiniad ar sut i lenwi ffurflen y ‘Cynllun Asesu a Rheoli Risg Bioddiogelwch Morol’. Sicrhewch fod y canllawiau hyn a’r ffurflen ar agor gennych cyn dechrau. Os oes gennych unrhyw ymholiadau nad ydynt yn cael eu hateb isod, cysylltwch â’r Tîm Trwyddedu Morol [marinelicensing@cyfoethnaturiolcymru.gov.uk](mailto:marinelicensing@cyfoethnaturiolcymru.gov.uk) neu eich Swyddog Achos Trwydded Forol CNC, gan gyfeirio at rif y cais os yw’n hysbys.

## Pam mae arnom angen gwybodaeth bioddiogelwch?

Mae Cynllun Asesu a Rheoli Risg Bioddiogelwch yn galluogi gweithredwyr a chontractwyr morol i ddeall a lleihau’r risgiau a achosir gan weithgareddau a allai gyflwyno a lledaenu rhywogaethau estron goresgynnol morol. Mae rheoli rhywogaethau estron goresgynnol morol yn eithriadol o heriol unwaith y cânt eu cyflwyno i ardal newydd. Felly mae mesurau bioddiogelwch effeithiol sy’n lleihau’r risg o ledaenu yn allweddol i reolaeth effeithiol, a adlewyrchir yn Strategaeth Rhywogaethau Estron Goresgynnol Prydain Fawr (2015).

Mae nifer o ddarnau o ddeddfwriaeth yn ymwneud â rheoli rhywogaethau estron goresgynnol morol. Mae adran 14 o Ddeddf Bywyd Gwyllt a Chefn Gwlad 1981 yn datgan ei bod yn drosedd ‘rhyddhau neu ganiatáu i ddianc i’r gwyllt unrhyw anifail nad yw’n preswylio fel arfer ym Mhrydain Fawr neu unrhyw rywogaeth a restrir yn Atodlen 9 y Ddeddf’. Mae Atodlen 9 y Ddeddf yn rhestru nifer o rywogaethau estron goresgynnol morol sy’n arbennig o berthnasol i weithgarwch morol, gan gynnwys cranc manegog Tsieina (*Eriocheir sinensis*), gwychiad coliog America (*Urosalpinx cinerea*) a’r ewin mochyn (*Crepidula fornicata*). Yn rhywogaeth o bryder arbennig, mae cranc manegog Tsieina (*Eriocheir sinensis*) yn ddarostyngedig i gyfyngiadau llym o dan Orchymyn Rhywogaethau Estron Goresgynnol (Gorfodi a Thrwyddedu) 2019 fel ei bod yn drosedd ei fewnforio, ei gadw, ei fridio, ei gludo, ei ryddhau i’r amgylchedd neu ei ganiatáu i ddianc. Mae Polisi ENV\_03 Cynllun Morol Cenedlaethol Cymru hefyd yn datgan y dylai cynigion ddangos sut y maent yn osgoi neu’n lleihau’r risg o gyflwyno a lledaenu rhywogaethau estron goresgynnol a, lle bo’n briodol, dylai cynigion gynnwys mesurau bioddiogelwch i leihau’r risg o gyflwyno a lledaenu rhywogaethau estron goresgynnol.

Mae rheoli risg bioddiogelwch yn dda yn golygu sicrhau bod yr holl offer, deunyddiau, peiriannau a chyfarpar diogelu personol a ddefnyddir fel rhan o’r gweithgareddau trwyddedig mewn cyflwr glân cyn iddynt gyrraedd yr ardal drwyddedig ac ymadael â hi a’u bod yn rhydd o halogiad gan rywogaethau estron goresgynnol. Ar gyfer cychod, mae cyflwr glân yn golygu bod pob arwyneb tanddwr (e.e. cragen y cwch a chilfachau) yn lân rhag llysnafedd a biolygredd arall a bod ganddynt drefn gwrth-halogi briodol ar waith sy’n cael ei chynnal yn effeithiol. Dylid golchi offer, peiriannau a chyfarpar diogelu personol â dŵr croyw a/neu eu sychu’n gwbl sych cyn eu symud rhwng lleoliadau i sicrhau nad oes unrhyw ddŵr neu ddeunydd yn cael ei ddal a allai drosglwyddo rhywogaethau estron goresgynnol morol. Dylai unrhyw ddeunyddiau a drosglwyddir fod yn lân ac yn rhydd o halogiad â rhywogaethau estron goresgynnol.

Mae’n bwysig bod y gweithredwr yn cael cymaint o wybodaeth â phosibl yn ymwneud â’r gweithgaredd arfaethedig er mwyn deall yn llawn y risg a achosir gan y gweithgaredd a nodi mesurau rheoli risg addas. Bydd cwblhau’r Cynllun Asesu a Rheoli Risg Bioddiogelwch mor llawn a chywir â phosibl yn eich galluogi i nodi’r llwybrau posibl ar gyfer cyflwyno a lledaenu rhywogaethau estron goresgynnol morol ac asesu’r risg sy’n gysylltiedig â phob un.

Adrannau’r ffurflen

## Adran A: Trosolwg o’r gweithgaredd

### Enw’r ymgeisydd

Enw’r unigolyn a fydd yn gwneud cais am y drwydded forol.

### Disgrifiad o’r gweithgaredd

Disgrifiwch y gweithgaredd y byddwch yn ei wneud. Cadwch y disgrifiad yn gryno ond rhowch ddigon o fanylion i CNC allu deall gwahanol elfennau’r gweithgaredd trwyddedig, gan gynnwys y lleoliad.

### Amcangyfrif o amseriadau’r gweithgaredd

Amcangyfrif o ddyddiad dechrau a gorffen y gweithgaredd.

# Adran B: Asesu risg

## B.1 Asesu risgiau llwybrau sy’n gysylltiedig â chychod

Mae’r adran hon o’r ffurflen yn gofyn am wybodaeth am y cychod sy’n cael eu defnyddio yn eich gweithgaredd trwyddedig.

Bydd yr adran hon yn asesu effeithiau posibl rhywogaethau estron goresgynnol o’r cwch ei hun (e.e. baeddu cragen y cwch a dŵr yr hopran). Bydd hyn yn cynnwys llawer o weithgareddau, gan gynnwys adeiladu morol gan ddefnyddio llong, carthu, cymryd samplau cipolwg, fideo gollwng, archwiliadau tir neu weithgareddau dyframaethu sydd angen cwch.

**B.1.1.** Mae’n bwysig deall ble mae’r cychod wedi bod cyn cyrraedd ardal y gweithgaredd trwyddedig oherwydd gall rhywogaethau estron goresgynnol fod yn bresennol ar gyrff y cychod, mewn dŵr yng ngwaelodion y cwch, ac mewn cilfachau eraill o’r cwch.

Mewn rhai sefyllfaoedd, gallai fod yn un o fflyd o gychod a ddefnyddir fel rhan o’r gweithgaredd. Os yw hyn yn wir, llenwch y ffurflen gan ystyried pob cwch posibl y gellid ei ddefnyddio.

Pan nad yw’r union borthladdoedd/lleoliadau yn hysbys, rhowch ddisgrifiad o’r ardal – e.e. Môr Wadden. Os yw’r gronfa o gychod posibl yn rhy fawr, neu os nad ydych yn gwybod ar hyn o bryd ble y bydd y cychod yn ymweld ag ef cyn cael eu defnyddio yn y gweithgaredd, gadewch y tabl yn wag a rhowch ‘Ddim yn gwybod’. Yn y sefyllfa hon, gan na ellir diystyru risgiau, byddai lefel y risg yn cael ei hystyried yn uchel er mwyn cymryd agwedd ragofalus. Mae’n debygol y bydd angen amodau llym a/neu brotocol asesu risg bioddiogelwch cyn cychwyn ar y gwaith.

Os nad ydych yn siŵr p’un a oes rhywogaethau estron goresgynnol yn bresennol yn y porthladdoedd sydd ar eich rhestr, mae adnoddau ar-lein a all helpu, yn enwedig yn y DU, gan gynnwys Atlas y [Rhwydwaith Bioamrywiaeth Cenedlaethol](https://nbnatlas.org/) a [Phorth Rhywogaethau Estron Goresgynnol Atlas Rhwydwaith Bioamrywiaeth Cenedlaethol Cymru](https://wales-species-inns.nbnatlas.org/). Ar gyfer cofnodion eraill, efallai y cewch ddod o hyd i wybodaeth ar y [Cyfleuster Gwybodaeth Bioamrywiaeth Fyd-eang (GBIF)](https://www.gbif.org/) ac o chwiliad o ddeunydd darllen perthnasol ar-lein.

Rhowch ystyriaeth arbennig i’r rhywogaethau blaenoriaeth uchel a chanolig a restrir ar [Restr Blaenoriaethau Monitro a Gwyliadwriaeth Rhywogaethau Estron Goresgynnol Morol Cymru](https://www.llyw.cymru/sites/default/files/publications/2018-02/rhywogaethau-goresgynnol-y-dr-rhywogaethau-morol-a-blaenoriaeth_0.pdf) a rhywogaethau goresgynnol risg uchel perthnasol eraill. Dylid hefyd ystyried rhywogaethau *Agarophyton vermiculophylla* ac *Ostrea chilensis* ynghyd ag unrhyw rywogaethau estron goresgynnol eraill a allai fod yn uchel eu risg.

Mae’r tabl hwn hefyd yn gofyn p’un a ydyw’r cychod wedi bod yn destun triniaeth wrth-halogi.

### Gwrth-halogi cychod

Bydd cychod sydd â threfniadau gwrth-halogi priodol yn peri llai o risg o drosglwyddo rhywogaethau estron goresgynnol morol oherwydd bod llai o risg y bydd organebau’n glynu at gragen y cwch.

**Haenau bioladdol** – sylwedd cemegol a roddir ar y cwch y bwriedir iddo ddinistrio, atal, gwneud yn ddiniwed, neu gael effaith reoli ar unrhyw organeb niweidiol fel modd o reoli tyfiant morol. Mae’r bioladdwyr hyn yn wenwynig ac fel arfer maent yn cynnwys copr.

**Haenau heb fioladdwr** – sylwedd a roddir ar y cwch nad yw’n cynnwys bioladdwr gwenwynig ond, yn lle hynny, sy’n lleihau pa mor hawdd y gall rhywogaethau biolygru lynu at gwch ac yn ei gwneud yn haws eu tynnu ymaith.

Mae’r testun canlynol yn rhoi gwybodaeth am lefelau risg sy’n gysylltiedig â biolygru a gwrth-halogi, i’ch helpu i gwblhau’r tabl ar lefel y risg.

### Lefel y risg (biolygru)

#### Uchel: mae gan y llwybr debygolrwydd uchel o gludo organebau rhywogaethau estron goresgynnol byw rhwng lleoliadau. Er enghraifft, mae’r cwch yn dod o safle sydd â chofnodion o rywogaethau estron tra goresgynnol nad ydynt yn bresennol yn lleoliad y gweithgaredd trwyddedig.

#### Canolig: mae gan y llwybr debygolrwydd canolig o gludo organebau rhywogaethau estron goresgynnol byw rhwng lleoliadau. Er enghraifft, mae’r cwch a ddefnyddir yn y gweithgaredd yn dod o safle sydd gerllaw poblogaeth hysbys o rywogaethau estron goresgynnol nad ydynt yn bresennol yn lleoliad y gweithgaredd trwyddedig.

Isel: mae gan y llwybr debygolrwydd isel o gludo organebau rhywogaethau estron goresgynnol byw rhwng lleoliadau. Er enghraifft, bydd y cwch a ddefnyddir yn y gweithgaredd yn dod o leoliad heb rywogaethau estron goresgynnol hysbys yn bresennol neu mewn lleoliadau cyfagos.

Pan nad yw’n bosibl darparu gwybodaeth ar hyn o bryd am y cwch/cychod i’w defnyddio oherwydd materion cynllunio gweithredol, dylid gosod y risg yn uchel.

### Lefel y risg (trefn wrth-halogi)

Uchel: mae gan y llwybr debygolrwydd uchel o gludo rhywogaethau estron goresgynnol ar gychod. Er enghraifft, nid yw’r cwch wedi bod yn destun triniaeth wrth-halogi yn ystod y 12 mis diwethaf (24 mis ar gyfer haenau heb fioladdwr) a/neu mae wedi’i gadw mewn dŵr ac wedi ymweld â sawl porthladd yn ystod y 12 mis diwethaf sydd â rhywogaethau estron goresgynnol yn bresennol a’i fod yn gwch sy’n symud yn araf.

Canolig: mae gan y llwybr debygolrwydd canolig o gludo rhywogaethau estron goresgynnol ar gychod. Er enghraifft, nid yw’r cwch wedi bod yn destun triniaeth wrth-halogi yn ystod y 12 mis diwethaf (24 mis ar gyfer haenau heb fioladdwr), ond mae wedi’i gadw allan o’r dŵr ac wedi ymweld â nifer fach o borthladdoedd yn ystod y 12 mis diwethaf, ac roedd un ohonynt â nifer o rywogaethau estron goresgynnol yn bresennol.

Isel: mae gan y llwybr debygolrwydd isel o gludo rhywogaethau estron goresgynnol ar gychod. Er enghraifft, mae’r cwch wedi bod yn destun triniaeth wrth-halogi yn ystod y 12 mis diwethaf (24 mis ar gyfer haenau heb fioladdwr) neu mae wedi’i gadw allan o’r dŵr ac wedi ymweld ag ychydig neu ddim porthladdoedd yn ystod y 12 mis diwethaf nad ydynt yn cynnwys rhywogaethau estron goresgynnol.

### Cyfiawnhau’r risg:

Dylai hyn roi esboniad o’r risg a nodwyd, o driniaethau biolygru a gwrth-halogi, a rhoi sgôr risg gyffredinol. Er enghraifft, os yw’r cwch a ddefnyddir yn y gweithgaredd trwyddedig yn dod o safle lle mae’n hysbys bod rhywogaethau estron goresgynnol, a lle mae’n hysbys bod rhai ohonynt yn hawdd eu trosglwyddo ar gyrff cychod, mae’r risg yn uchel. Os nad yw’r cwch sydd i’w ddefnyddio yn y gweithgaredd trwyddedig wedi cael triniaeth wrth-halogi neu driniaeth arall yn ystod y 12 mis diwethaf ychwaith, bydd yn peri llawer mwy o risg nag un sydd wedi’i drin â deunydd gwrth-halogi priodol yn ddiweddar. Rhoddir rhai enghreifftiau o lefelau risg ar gyfer gwahanol weithgareddau yn [Nhabl 2](#Table2).

### B.1.2. Trefn wrth-halogi amgen

Mae’r adran hon yn gofyn am ragor o wybodaeth am gychod nad ystyrir eu bod wedi’u trin yn ddigonol â deunydd gwrth-halogi. Os nad yw’r cwch wedi cael y driniaeth wrth-halogi benodedig, efallai y bydd wedi cael math arall o driniaeth neu drefn reoli (e.e. ei gadw ar dir) y gellir ei disgrifio yn yr adran hon.

Gellir lleihau lefel y risg ar gyfer y cychod hyn os oes trefn reoli addas arall ar waith a dylid nodi hyn yn B.1.2.

# B.2. **Asesu risgiau llwybrau sy’n gysylltiedig â throsglwyddo deunyddiau anfiolegol a dŵr**

Mae trosglwyddo deunyddiau anfiolegol, gwaddodion a dŵr yn berthnasol i weithgareddau megis carthu, adeiladu ac ailgyflenwi traethau, a rhai elfennau o weithgareddau dyframaethu (adeiladu’r cyfleuster).

### Llwybrau

Mae dull neu lwybr trosglwyddo deunydd neu ddŵr rhwng lleoliadau yn ffurfio llwybr posibl ar gyfer cyflwyno a lledaenu rhywogaethau estron goresgynnol. Gall llwybrau gynnwys dŵr hopran, deunydd carthu neu ddeunydd adeiladu. Rhestrir rhai llwybrau enghreifftiol yn [Nhabl 1](#Table1).

### Lleoliad

Rhowch y lleoliadau mewn graddau degol yn WGS84.

### Amodau amgylcheddol

Amlinellwch unrhyw amodau amgylcheddol a allai leihau neu gynyddu’r risg o rywogaethau estron goresgynnol yn cael eu cyflwyno a’u sefydlu. Er enghraifft, gallai trosglwyddo deunydd o leoliad cwbl hallt i leoliad aberol gyda mewnbwn dŵr croyw helaeth leihau’r posibilrwydd o oroesiad organebau a drosglwyddir.

### Rhywogaethau estron goresgynnol yn bresennol

Os nad ydych yn siŵr p’un a oes rhywogaethau estron goresgynnol yn bresennol yn y lleoliadau sydd ar eich rhestr, mae adnoddau ar-lein a all helpu, yn enwedig yn y DU, gan gynnwys Atlas y [Rhwydwaith Bioamrywiaeth Cenedlaethol](https://nbnatlas.org/) a [Phorth Rhywogaethau Estron Goresgynnol Atlas Rhwydwaith Bioamrywiaeth Cenedlaethol Cymru](https://wales-species-inns.nbnatlas.org/). Ar gyfer cofnodion eraill, efallai y cewch ddod o hyd i wybodaeth ar y [Cyfleuster Gwybodaeth Bioamrywiaeth Fyd-eang (GBIF)](https://www.gbif.org/) ac o chwiliad o ddeunydd darllen perthnasol ar-lein.

Rhowch ystyriaeth arbennig i’r rhywogaethau blaenoriaeth uchel a chanolig a restrir ar [Restr Blaenoriaethau Monitro a Gwyliadwriaeth Rhywogaethau Estron Goresgynnol Morol Cymru](https://www.llyw.cymru/sites/default/files/publications/2018-02/rhywogaethau-goresgynnol-y-dr-rhywogaethau-morol-a-blaenoriaeth_0.pdf) a rhywogaethau goresgynnol risg uchel perthnasol eraill. Dylid hefyd ystyried rhywogaethau *Agarophyton vermiculophylla* ac *Ostrea chilensis* ynghyd ag unrhyw rywogaethau estron goresgynnol eraill a allai fod yn uchel eu risg.

### Lefel y risg

Mae’r ffurflen yn gofyn i chi asesu lefel y risg ar gyfer y llwybr ar sail yr wybodaeth a ddarperir gennych.

#### Uchel: mae gan y llwybr debygolrwydd uchel o gludo organebau rhywogaethau estron goresgynnol byw rhwng lleoliadau. Er enghraifft, cesglir gwaddod ar gyfer prosiect ailgyflenwi traeth o safle cronni ychydig filltiroedd ar hyd yr arfordir gyda phoblogaeth hysbys o rywogaethau estron goresgynnol a’i osod o fewn 48 awr ar safle’r gweithgaredd trwyddedig.

#### Canolig: mae gan y llwybr debygolrwydd canolig o gludo organebau estron goresgynnol byw rhwng lleoliadau. Er enghraifft, mae gwaddod a ddefnyddir yn dod o ardal o arfordir sydd â rhywogaethau estron goresgynnol, ond mae’r casgliad yn cael ei wneud ar safle o fewn yr ardal lle nad oes rhywogaethau estron goresgynnol yn bresennol yn ôl arolwg diweddar.

#### Isel: mae gan y llwybr debygolrwydd isel o gludo organebau rhywogaethau estron goresgynnol byw rhwng lleoliadau. Er enghraifft, daw gwaddod a ddefnyddir wrth ailgyflenwi traeth o safle alltraeth ag amodau amgylcheddol gwahanol iawn i safle’r gweithgaredd trwyddedig.

### Cyfiawnhau’r risg:

Dylai hyn roi esboniad o’r risg a nodwyd.

# B.3. Asesu risgiau llwybrau sy’n gysylltiedig â deunydd biolegol

Gallai risgiau llwybrau sy’n gysylltiedig â deunydd biolegol gynnwys tyfu gwymon neu bysgod cregyn sy’n tyfu ar raff. Ymdrinnir ag elfennau cychod y gweithgareddau hyn yn Adran B.1, unrhyw ddeunyddiau adeiladu yn Adran B.2, ac unrhyw offer nad yw’n rhan annatod o’r cwch (e.e. offer cynaeafu) yn Adran B.4.

Mae Adran **B.3.1** yn gofyn pa rywogaethau a fydd yn cael eu trosglwyddo i’r amgylchedd morol a dyma ffocws gweithgaredd y drwydded forol. Gallai hyn fod yn rhywogaeth o wymon neu bysgod cregyn sydd wedi’u hadu ar raff a’u gosod yn yr amgylchedd morol neu sy’n cael eu symud o un ardal i’r llall. Dylai hefyd gynnwys y potensial i gynnwys rhywogaethau estron goresgynnol o fewn y deunydd biolegol sy’n cael ei drosglwyddo.

### B.3.2.

### Llwybrau

Mae deunydd biolegol sy’n cael ei drosglwyddo rhwng lleoliadau yn ffurfio llwybr posibl ar gyfer cyflwyno a lledaenu rhywogaethau estron goresgynnol – er enghraifft, gallai dod â rhaffau wedi’u hadu â gwymon ifanc i’r amgylchedd morol drosglwyddo rhywogaethau estron goresgynnol yn uniongyrchol neu’n anuniongyrchol.

### Lleoliad

Rhowch y lleoliadau mewn graddau degol yn WGS84, neu leoliad ac enw’r cyfleuster amaethu.

### Amodau amgylcheddol

Amlinellwch unrhyw amodau amgylcheddol a allai leihau neu gynyddu’r risg o rywogaethau estron goresgynnol yn cael eu cyflwyno a’u sefydlu. Er enghraifft, gallai trosglwyddo deunydd o leoliad cwbl hallt i leoliad aberol gyda mewnbwn dŵr croyw helaeth leihau’r siawns y bydd unrhyw organebau sy’n cael eu trosglwyddo gyda’r deunydd yn goroesi.

### Rhywogaethau estron goresgynnol yn bresennol

Os nad ydych yn siŵr p’un a oes rhywogaethau estron goresgynnol yn bresennol yn y lleoliadau sydd ar eich rhestr, mae adnoddau ar-lein a all helpu, yn enwedig yn y DU, gan gynnwys Atlas y [Rhwydwaith Bioamrywiaeth Cenedlaethol](https://nbnatlas.org/) a [Phorth Rhywogaethau Estron Goresgynnol Atlas Rhwydwaith Bioamrywiaeth Cenedlaethol Cymru](https://wales-species-inns.nbnatlas.org/). Ar gyfer cofnodion eraill, efallai y cewch ddod o hyd i wybodaeth ar y [Cyfleuster Gwybodaeth Bioamrywiaeth Fyd-eang (GBIF)](https://www.gbif.org/) ac o chwiliad o ddeunydd darllen perthnasol ar-lein.

Rhowch ystyriaeth arbennig i’r rhywogaethau blaenoriaeth uchel a chanolig a restrir ar [Restr Blaenoriaethau Monitro a Gwyliadwriaeth Rhywogaethau Estron Goresgynnol Morol Cymru](https://www.llyw.cymru/sites/default/files/publications/2018-02/rhywogaethau-goresgynnol-y-dr-rhywogaethau-morol-a-blaenoriaeth_0.pdf) a rhywogaethau goresgynnol risg uchel perthnasol eraill. Dylid hefyd ystyried rhywogaethau *Agarophyton vermiculophylla* ac *Ostrea chilensis* ynghyd ag unrhyw rywogaethau estron goresgynnol eraill a allai fod yn uchel eu risg.

### Lefel y risg

Mae’r ffurflen yn gofyn i chi asesu lefel y risg ar gyfer y llwybr ar sail yr wybodaeth a ddarperir gennych.

**Uchel:** mae gan y llwybr debygolrwydd uchel o gludo organebau rhywogaethau estron goresgynnol byw rhwng lleoliadau. Er enghraifft, trosglwyddo rhaffau wedi’u hadu â gwymon i’r môr o gyfleuster sy’n tyfu rhywogaethau estron mewn tanciau sydd wedi’u cysylltu â’r rhaffau had ac sy’n cael eu cludo mewn cynhwysydd heb ei olchi.

**Canolig:** mae gan y llwybr debygolrwydd canolig o gludo organebau rhywogaethau estron goresgynnol byw rhwng lleoliadau. Er enghraifft, trosglwyddo rhaffau wedi’u hadu â gwymon i’r môr o gyfleuster sy’n tyfu rhywogaethau estron mewn tanciau ar wahân i’r rhaffau had ac sy’n cael eu cludo gan ddefnyddio cynhwysydd wedi’i olchi a’i sychu yn yr aer.

**Isel:** mae gan y llwybr debygolrwydd isel o gludo organebau rhywogaethau estron goresgynnol byw rhwng lleoliadau. Er enghraifft, trosglwyddo rhaffau wedi’u hadu â gwymon i’r môr o gyfleuster sy’n tyfu dim ond un rhywogaeth o wymon brodorol, wedi’i drosglwyddo gan gynhwysydd wedi’i olchi a’i sychu yn yr aer.

Mae **B.3.3** yn gofyn am ragor o wybodaeth am y mesurau bioddiogelwch sydd ar waith yn y cyfleuster amaethu. Amlinellwch pa brotocolau sy’n bodoli a sut maent yn cael eu dilyn i reoli’r risg o ledaenu rhywogaethau estron goresgynnol.

Mae **B.3.4** yn cyfeirio’n benodol at symud pysgod cregyn ac yn gofyn p’un a ydyw dogfennau perthnasol Canolfan Gwyddorau’r Amgylchedd, Pysgodfeydd a Dyframaethu wedi’u cwblhau. Os nad yw hyn yn berthnasol i’ch gweithgaredd chi, rhowch groes yn y blwch ‘Amherthnasol’.

# B.4. Asesu risgiau llwybrau sy’n gysylltiedig ag offer tanddwr

Mae offer tanddwr yn cynnwys eitemau nad ydynt yn rhan annatod o’r cwch neu’r seilwaith adeiladu, er enghraifft ffroenell garthu chwistrelliad dŵr, llusgrwydi a sgriniau sugno, llinyn drilio, offer cymryd samplau cipolwg, fideo gollwng neu offer cynaeafu.

Bob tro y symudir offer tanddwr sydd heb eu golchi a’u sychu’n drylwyr rhwng gosodiadau, mae hynny’n cyflwyno llwybr posibl ar gyfer trosglwyddo rhywogaethau estron goresgynnol. Mae’r cwestiynau canlynol yn gofyn i chi asesu risg yr offer tanddwr y bydd y gweithgaredd trwyddedig yn eu defnyddio.

Mae **B.4.1.** yn gofyn ichi restru’r holl offer tanddwr. Mae hyn yn cynnwys unrhyw offer nad yw ynghlwm wrth y cwch ac a ddefnyddir yn ystod y gweithgaredd trwyddedig.

Mae **B.4.2.** yn gofyn ichi p’un a fydd yr offer tanddwr yn cael eu glanhau

a. cyn gadael porthladd y tarddle (o ble y daeth yr offer yn union cyn cyrraedd yr ardal drwyddedig)

b. cyn gadael ardal y gweithgaredd trwyddedig i ddychwelyd i borthladd

Mae **B.4.3** yn gofyn p’un a fydd yr offer tanddwr yn cael eu glanhau rhwng ardaloedd o’r un gweithgaredd sydd o dan drwydded. Gall hyn gynnwys cynefinoedd gwahanol a bod â risgiau gwahanol o ran rhywogaethau estron goresgynnol o fewn yr un ardal drwyddedig.

Os na fydd yr holl offer tanddwr yn cael eu golchi a’u sychu naill ai rhwng y porthladd gwreiddiol a’r ardal drwyddedig, neu rhwng lleoliadau o fewn yr ardal drwyddedig, gofynnir ichi ddarparu rhagor o wybodaeth am yr offer yn Adran **B.4.4.**

Mae **B.4.4.** yn cofnodi lle y defnyddiwyd yr offer cyn eu symud i’r safle lle cynhelir y gweithgaredd trwyddedig i asesu lefel y risg.

### Lleoliad

Darparwch leoliadau GPS (graddau degol yn WGS84) lle mae’r offer tanddwr wedi’u defnyddio ers cael eu golchi ddiwethaf a’u gadael i sychu’n llwyr.

### Lefel y risg

Mae’r ffurflen yn gofyn ichi asesu lefel y risg ar gyfer offer tanddwr ar sail yr wybodaeth a ddarperir gennych.

Os nad ydych yn siŵr p’un a oes rhywogaethau estron goresgynnol yn bresennol yn y lleoliadau sydd ar eich rhestr, mae adnoddau ar-lein a all helpu, yn enwedig yn y DU, gan gynnwys Atlas y [Rhwydwaith Bioamrywiaeth Cenedlaethol](https://nbnatlas.org/) a [Phorth Rhywogaethau Estron Goresgynnol Atlas Rhwydwaith Bioamrywiaeth Cenedlaethol Cymru](https://wales-species-inns.nbnatlas.org/). Ar gyfer cofnodion eraill, efallai y cewch ddod o hyd i wybodaeth ar y [Cyfleuster Gwybodaeth Bioamrywiaeth Fyd-eang (GBIF)](https://www.gbif.org/) neu o chwiliad o ddeunydd darllen perthnasol ar-lein.

Rhowch ystyriaeth arbennig i’r rhywogaethau blaenoriaeth uchel a chanolig a restrir ar [Restr Blaenoriaethau Monitro a Gwyliadwriaeth Rhywogaethau Estron Goresgynnol Morol Cymru](https://www.llyw.cymru/sites/default/files/publications/2018-02/rhywogaethau-goresgynnol-y-dr-rhywogaethau-morol-a-blaenoriaeth_0.pdf) a rhywogaethau goresgynnol risg uchel perthnasol eraill. Dylid hefyd ystyried rhywogaethau *Agarophyton vermiculophylla* ac *Ostrea chilensis* ynghyd ag unrhyw rywogaethau estron goresgynnol eraill a allai fod yn uchel eu risg.

#### Uchel: mae gan y llwybr debygolrwydd uchel o gludo organebau rhywogaethau estron goresgynnol byw rhwng lleoliadau. Er enghraifft, bydd y llinyn drilio yn cael ei ddefnyddio o fewn yr un wythnos ar safle yn y rhanbarth sydd ag amodau amgylcheddol tebyg a rhywogaethau estron goresgynnol hysbys ac nid oes unrhyw waith cynnal a chadw arferol ar ôl ei ddefnyddio.

Canolig: mae gan y llwybr debygolrwydd canolig o gludo organebau rhywogaethau estron goresgynnol byw rhwng lleoliadau. Er enghraifft, mae’r llinyn drilio yn cael ei rinsio â dŵr môr ar ôl y defnydd blaenorol ac mae ganddo 48 awr o gludiant tir cyn ei ddefnyddio ar safle’r gweithgaredd trwyddedig.

#### Isel: mae gan y llwybr debygolrwydd isel o gludo organebau rhywogaethau estron goresgynnol byw rhwng lleoliadau. Er enghraifft, mae’r llinyn drilio yn cael ei olchi rhwng defnyddiau â dŵr croyw a’i adael i sychu’n llwyr.

#### B.5. Asesu llwybrau eraill

Mae’r adran hon yn gofyn i chi ddarparu gwybodaeth am unrhyw weithgaredd trwyddedig arall a allai ledaenu rhywogaethau estron goresgynnol nas rhestrwyd mewn adrannau blaenorol. Rhowch y llwybr risg, lefel y risg a chyfiawnhad o’r risg.

# Adran C: Mesurau rheoli

## C.1 Mesurau rheoli

Mae’r adran hon yn mynd â chi drwy’r cynllun rheoli ar gyfer y risgiau a nodwyd gennych o’r adrannau blaenorol. Bydd gan bob risg ei fesur rheoli risg ei hun. Gall fod gan bob risg fesurau rheoli a all leihau’r risg ond, lle bo modd, dylid rhoi mesurau rheoli ar waith ar gyfer pob **risg uchel a chanolig**.

### Llwybr a lefel y risg

Mae’r llwybrau risg wedi’u nodi yn adrannau B.1 i B.5 y ffurflen ac maent yn ymwneud â risgiau megis cychod, trosglwyddo deunydd a defnyddio offer. Y lefel risg yw’r hyn a nodwyd yn yr adrannau uchod.

### Mesurau rheoli risg

Mae’r rhain yn fesurau a allai leihau’r risg o ledaenu rhywogaethau estron goresgynnol. Maent yn cynnwys camau gweithredu fel glanhau a sychu cychod a chyfarpar yn drylwyr, y drefn y cyflawnir gweithgareddau i leihau’r risg o drosglwyddo rhywogaethau estron goresgynnol, a bodolaeth cynllun bioddiogelwch addas ar gyfer y gweithgaredd.

### Lefel risg ar ôl rheoli

Dylai’r lefel risg hon ystyried y mesurau rheoli risg ac asesu a ydyw’r lefel risg yn cael ei gostwng gan y mesurau hyn.

# Adran Ch: Argymhellion

Mae’r adran hon yn manylu ar sut y gallech fod am gofnodi cydymffurfedd â’r mesurau rheoli.

## Cyflwyno’ch ffurflen

Dylech anfon y ffurflen hon gyda’ch cais am drwydded forol sydd ar gyfer:

* [Gweithgaredd Band 3](https://naturalresources.wales/permits-and-permissions/marine-licensing/applying-for-a-marine-licence/?lang=cy)
* Carthu a/neu waredu
* Gwaith yn ymwneud â dyframaethu neu ffermio gwymon

Ar gyfer pob cais Band 2 arall, byddwn yn rhoi gwybod i chi yn ystod y broses ymgeisio os bydd angen i chi gyflwyno’r ffurflen hon.

Wrth ystyried p’un a ddylid rhoi eich trwydded forol, bydd y Tîm Trwyddedu Morol yn adolygu’r mesurau a nodir ar y ffurflen. Efallai y byddant yn cael eu hystyried yn ddigonol i fynd i’r afael â chyfyngiant/lledaeniad rhywogaethau estron goresgynnol, neu efallai y gofynnir ichi gynhyrchu cynllun rheoli bioddiogelwch ehangach. Gall hyn naill ai fod cyn gwneud unrhyw benderfyniad ynghylch cais am drwydded neu pan fyddwn yn ei ystyried yn briodol, fel amod o’r drwydded forol i’w chyflawni ar ôl penderfynu ar y drwydded (sylwer y bydd cost i gyflawni amodau trwydded forol).

# Tabl 1. Llwybrau cyffredin ar gyfer cyflwyno rhywogaethau estron goresgynnol trwy weithgareddau morol

| **Llwybrau** | **Mathau perthnasol o weithgarwch** | **Disgrifiad o’r risg** | **Lleihau risg** |
| --- | --- | --- | --- |
| Llygru cragen cwch | Unrhyw fath o weithrediad sy’n ymwneud â chwch. Mae enghreifftiau yn cynnwys carthu, adeiladu a gwaith arolygu. Gall cychod sy’n symud yn araf, fel rigiau codi, neu sydd â threfn rheoli biolygru annigonol fod â risg uwch o halogi cragen cwch. | Gall rhywogaethau estron goresgynnol lynu wrth gragen cwch pan fydd yn llonydd neu’n symud yn araf. Cynyddir risg y llwybr hwn pan nad oes trefn gynhwysfawr ar gyfer cynnal a chadw cychod a phan fydd triniaeth wrth-halogi yn aneffeithiol. | Sicrhau bod gan gychod drefn gynnal a chadw briodol, gan gynnwys gwrth-halogi effeithiol sy’n dilyn canllawiau biolygru’r Sefydliad Morol Rhyngwladol. |
| Dŵr balast / dŵr hopran | Unrhyw fath o weithgarwch sy’n cynnwys llong â balast. Mae enghreifftiau’n cynnwys tynfadau, cychod arolygu a rigiau codi. Mae cychod sydd wedi teithio o ardal wahanol gyda rhywogaethau goresgynnol hysbys yn risg arbennig. Efallai y bydd rhai cychod carthu hefyd yn casglu ac yn dyddodi dŵr hopran. | Gall gollyngiadau dŵr balast / dŵr hopran a gasglwyd mewn lleoliad gwahanol gynnwys larfau ac unigolion ifanc rhywogaethau estron goresgynnol nad ydynt yn bresennol yn y lleoliad derbyn, gan gynnwys cyflwyno rhywogaethau estron goresgynnol newydd i’r DU, a hwyluso lledaeniad y rhywogaethau hynny sydd eisoes yn bresennol i leoliadau newydd. Gall dŵr hopran beri llawn cymaint o risg bioddiogelwch, neu ragor, â dŵr balast. | Dylai cychod gydymffurfio â Chonfensiwn Dŵr Balast y Sefydliad Morol Rhyngwladol lle mae’n berthnasol. Yn ogystal, lle nad yw Confensiwn y Sefydliad Morol Rhyngwladol yn berthnasol, dylai cychod gyfnewid dŵr balast / dŵr hopran mor bell i ffwrdd o’r tir â phosibl er mwyn lleihau’r risg y bydd rhywogaethau estron goresgynnol yn ymledu yn lleol ac yn rhanbarthol. Dylid cyfnewid dŵr hopran o leiaf o dan yr un paramedrau â dŵr balast. |
| Dyddodi deunydd | Unrhyw weithgarwch sy’n cynnwys symud deunydd anfiolegol neu ddŵr hopran, megis carthu, adeiladu a chymryd samplau cipolwg. | Gall unrhyw ddeunydd neu ddŵr sy’n cael ei gasglu mewn un lleoliad a’i drosglwyddo i leoliad arall, naill ai’n bwrpasol neu’n ddamweiniol, gyflwyno rhywogaethau estron goresgynnol i’r lleoliad newydd. At hynny, gall unrhyw ddeunydd a gyflwynir i’r amgylchedd morol ddarparu cynefin newydd i rywogaethau estron, gan hwyluso lledaeniad. | Dylid ystyried amodau amgylcheddol amgylcheddau’r man gwreiddiol a’r man derbyn naill ai i symud deunyddiau cyn lleied o bellter â phosibl neu i sicrhau bod gan yr amgylchedd derbyn amodau amgylcheddol nad ydynt yn ffafriol i oroesiad rhywogaethau estron goresgynnol o’r amgylchedd gwreiddiol. |
| Offer | Mae llawer o weithgareddau yn cynnwys offer tanddwr, megis llusgrwydi a sgriniau sugno, offer cymryd samplau cipolwg, offer cynaeafu neu offer drilio. | Gall offer gyda dŵr neu waddod wedi’i ddal gario rhywogaethau estron goresgynnol a’u cyflwyno i fan arall. | Sicrhewch fod yr holl gamau ymarferol yn cael eu cymryd i leihau trosglwyddiad dŵr neu waddod sydd wedi’i ddal rhwng lleoliadau trwy wirio, glanhau a sychu’n drylwyr. |
| Dyframaethu / deunydd biolegol | Gallai gweithgareddau dyframaethu olygu trosglwyddo rhaffau wedi’u hadu â gwymon a physgod cregyn o bosibl o gyfleusterau ar y tir neu fannau eraill yn yr amgylchedd morol i leoliadau newydd. | Gall symudiad arfaethedig rhywogaethau estron goresgynnol neu offer sydd â deunydd biolegol anfrodorol sydd wedi ei ddal neu heb ei adnabod gyflwyno rhywogaethau estron goresgynnol i ardal arall. | Sicrhewch fod pob cam ymarferol yn cael ei gymryd i leihau’r trosglwyddiad o ddeunydd biolegol sydd wedi’i ddal neu heb ei adnabod rhwng lleoliadau trwy wirio, glanhau a sychu’n drylwyr. |

# Tabl 2: Enghreifftiau o lefelau risg gyda gwahanol fathau o weithgarwch. Sylwer: mae’r rhain yn enghreifftiau o weithgareddau cyffredin a disgrifiadau risg at ddibenion enghreifftiol, ac ni fyddant yn adlewyrchu gweithgareddau penodol.

| **Lefel y risg** | **Adeiladu gyda chwch (enghraifft Adran B1)** | **Ailgyflenwi traeth (enghraifft Adran B2)** | **Dyframaethu (enghreifftiau Adran B3)** | **Carthu (enghraifft Adran B4)** | **Archwiliad tir (enghraifft Adran B4)** |
| --- | --- | --- | --- | --- | --- |
| **Uchel**  Mae gan y llwybr debygolrwydd uchel o gludo organebau morol byw rhwng lleoliadau. | Mae’r rig codi yn cael ei dynnu’n araf o safle sydd â chofnodion o rywogaethau estron goresgynnol. | Cesglir y gwaddod o safle cronni ychydig filltiroedd ar hyd yr arfordir gyda phoblogaeth hysbys o rywogaethau estron goresgynnol a’i ddyddodi o fewn 48 awr ar y traeth lle cynhelir y gweithgaredd. | Mae rhaffau wedi’u hadu â gwymon yn cael eu cludo i’r amgylchedd morol o gyfleuster ar y tir sy’n tyfu amrywiaeth o rywogaethau gwymon a physgod cregyn, gan gynnwys rhywogaethau estron goresgynnol, mewn tanciau sy’n gysylltiedig â’r rhaffau had, gyda rheolaeth fioddiogelwch wael. Wedi’u cludo gan ddefnyddio cerbyd heb ei olchi nas caniateir iddo sychu rhwng llwythi. Dim cynllun bioddiogelwch yn ei le. | Ni fydd y llusgrwyd a sgriniau sugno’n cael eu rinsio rhwng defnyddiau yn union ar ôl y defnydd blaenorol a byddant yn cael eu storio mewn lleoliad llaith ar gyfer eu cludo cyn cael eu defnyddio yn y gweithgaredd trwyddedig. | Bydd y llinyn drilio yn cael ei ddefnyddio o fewn yr un wythnos ar safle yn y rhanbarth sydd ag amodau amgylcheddol tebyg a rhywogaeth estron oresgynnol hysbys, ac nid oes unrhyw waith cynnal a chadw arferol ar ôl ei ddefnyddio. |
| **Canolig**  Mae gan y llwybr debygolrwydd canolig o gludo organebau morol byw rhwng lleoliadau. | Mae’r rig codi a ddefnyddir yn y gweithgaredd trwyddedig wedi’i dynnu o leoliad cyfagos sy’n agosach at boblogaeth hysbys o rywogaethau estron goresgynnol na safle’r gweithgaredd trwyddedig. | Mae’r gwaddod a ddefnyddir yn dod o ardal o arfordir â rhywogaeth estron, ond cynhelir y gwaith casglu ar safle o fewn yr ardal heb rywogaethau estron goresgynnol yn bresennol yn ôl arolwg diweddar. | Mae rhaffau wedi’u hadu â gwymon yn cael eu cludo i’r amgylchedd morol o gyfleuster ar y tir sy’n tyfu rhywogaethau estron goresgynnol, ond mewn tanciau sydd wedi’u gwahanu’n dda oddi wrth y rhaffau wedi’u hadu â gwymon, gyda chynllun bioddiogelwch yn ei le. Wedi’u cludo i’r safle gan ddefnyddio cerbyd heb ei olchi nas caniateir iddo sychu rhwng cludo rhywogaethau eraill. | Bydd y llusgrwyd a sgriniau sugno’n cael eu rinsio mewn dŵr môr yn syth ar ôl y defnydd blaenorol, ond mae’r offer yn cael eu storio mewn lleoliad llaith am gyfnod byr dros dro cyn cael eu defnyddio yn y gweithgaredd trwyddedig. | Mae’r llinyn drilio yn cael ei rinsio â dŵr y môr ar ôl y defnydd blaenorol ac mae ganddo 48 awr o gludiant tir cyn ei ddefnyddio ar safle’r gweithgaredd trwyddedig. |
| **Isel**  Mae gan y llwybr debygolrwydd isel o gludo organebau morol byw rhwng lleoliadau. | Bydd y rig codi a ddefnyddir yn y gweithgaredd trwyddedig heb fod mewn dŵr am wythnos gyfan cyn cael ei osod a’i ddefnyddio ar safle’r gweithgaredd trwyddedig. | Daw’r gwaddod a ddefnyddir wrth ailgyflenwi’r traeth o safle alltraeth ag amodau amgylcheddol gwahanol iawn i safle’r gweithgaredd trwyddedig. | Mae’r rhaffau sydd wedi’u hadu â gwymon yn cael eu cludo o gyfleuster ar y tir sydd ond yn tyfu un rhywogaeth o wymon brodorol. Mae’n cael ei gludo gan ddefnyddio cerbyd wedi’i olchi’n ffres sydd wedi’i adael i sychu rhwng trosglwyddiadau. | Bydd y llusgrwyd a sgriniau sugno’n cael eu rinsio mewn dŵr croyw yn syth ar ôl y defnydd blaenorol, a’u storio mewn amodau sych am saith niwrnod cyn eu defnyddio ar gyfer y gweithgaredd trwyddedig. | Mae’r llinyn drilio yn cael ei olchi rhwng defnyddiau â dŵr croyw a’i adael i sychu’n llwyr. |